በጃኹም እዚ ዝነግረኩም ዘለኹ ተገዲስኩም ኣሕልፉልና?" ኢላትና ድምፆም ዝሰምዕ ኣካል ከምዘየለ ብዘስምዕ ድምፂ። ሰለስተ ምዓልታት ብዘይ መግብን ማይን ኣቶ ሚኪኤለ እውን፡ '' ናብዚ ዘምፅኡና ወተሃደራት ገዲፎምና እዮም ሃዲሞም። ሕጂ ኣብዛ ካንሸሎ እዚኣ፡ ንበይንና ኢና ዘለና። ንሰለስተ መዓልቲ ብዘይ ዝኾነ መግብን ማይን ኢና ዘለና፤ ዝርእየና የለን፡ ኣምላኽ ሒዝና ኢና ኣብዚ ኮፍ ኢልና ዘለና'' ክብል እቲ ዝርከብሉ ኩነታት ገሊፁልና። ምስኦም ዝነበሩ ሊቢያውያን እሱራት ነዚ ኣጋጣሚ ተጠቒሞም ዋላ እኳ እንተሃደሙ፡ እዞም ስደተኛታት እዚኦም ግና ኣብ ሊቢያ እግሮም ዘእትውሉ ኣማራጺ የለን። " ንሕና ሓበሻ ኢና። ኣብ ሊቢያ ሓበሻ ኮይንካ ክትወጽእ ኣይትኽእልን።እቲ ቋንቋ እውን ኣይንፈልጦን። ሊቢያውያን ድማ ገንዘብ ኣለዎም ኢሎም ስለዝሓስቡ፡ ሽጉጥ ኣውፂኦም፡ ክሸጡናን ክልውጡናን እዮም ጥራሕ እዮም ዝሓስቡ'' ብምባል ከም ካልኦት ምህዳም ንህይወቶም ኣስጋኣይ ከምዝኾነ ይዛረብ። እቲ ኣብ 'ዓይንዛራ' ዝተወልዐ ኲናት ናብቲ ዘለውሉ ከባቢ ብምልብዑ ምኽንያት፡ ካብ ዝኾነ ኣካል ሓገዝ ክረኽቡ ከምዘይከኣሉ ገሊፆምልና። ኣብ ሊቢያ ንሽድሽተ ወርሒ ብዘይ ሓደ መዝገብ ስደተኛታት 'ዓይንዛራ' ኣብ ዝተብሃለ ቤት-ማእሰርቲ ከምዝነበሩ እትዛረብ ሰምሃር፡ ድሕሪ እቲ ሕድሕድ ኵናት ናብ ሰሊን ከምዘምፅዎምን፡ ዋላ ሓደ ሓገዝ ከምዘይረኸቡ ገሊፃ። '' እቶም ዝሕልዉና ዝነበሩ ንህይወቶም ክብሉ ጠንጢኖምና ከይዶም። ንሕናስ ኣደዳ ሊቢያውያን ኮይንና ተሪፍና። ኣብቲ ቀይሕ ባሕሪ ተሪፍና እንተንነብር ምሐሸና ነይሩ" ኢላትና ብቀቢፀ ተስፋ። ካብ ቤት ማእሰርቲ 'ዓይንዛራ' ናብ ሰሊን ኣብዝግዓዝሉ ኣብቲ ናይ መጀመርታ መዓልቲ ትካል ስደተኛታት ውድብ ሕቡራት ሃገራትን (ዩኤንኤንኤችሲኣር) ኣይኦኤምን ዝተወሰነ ናይ ማይን ሕክምናን ሓገዝ ከምዝገበርሎም ዝዛረብ ኣቶ ሚኬኤለ፡ ድሕሪኡ ግና እቲ ኵናት ብምጉህሃሩ ክመፁእና ኣይከኣሉን ይብል። '' ብደገ ዘለዉ ኣሕዋትና ምስ እንድውለሎም፡ ኣብቲ ቦታ ኵናት ስለዘሎ ንሕና ሕጂ ናብኦም ክንከይድ ኣይንኽእልን ዝብል መልሲ እዮም ሂበሞም። መፅዩ ዝረኣየና ኮነ ሓገዝ ዝሃበና ኣካል የለን'' ይብል ሚኪኤለ፡ "ብዘይ ዝኾነ ነገር ኣብ ጎልጎል ኢና ተደርቢና ዘለና፤ ጠያይቲ ብልዕሊና ይሓልፍ ኣሎ፤ ርድኡና??
